Now dah wehn rieny weda iina Jerusalem,
ahn dah wehn di taim wen dehn selibriet wen di Templ wehn dedikiet.
Ahn Jesus wende waak iina di ieriya nier di Templ,
kraas wan plies weh dehn kaal Solomon Pieza.
Wel,
di Jewish liida dem gyada roun im ahn aks im,
“Dah how lang yo gwain gat wi iina sospens?
If yuu dah di Christ,
kom out klier ahn tel wi!”
Jesus tel dem,
“Ah don tel unu aredy,
bot unu no biliiv.
Di mirakl dem weh Ah du iina mi Faada niem,
dem dah wiknis fi mi.
Bot unu no biliiv,
bikaaz unu dah no mi shiip.
Mi shiip dem hier mi vais;
Ah nuo dem,
ahn dehn fala mii.
Ah gi dem laif weh gwain laas fareva,
ahn dehn no gwain ded nontaim ataal.
Ahn nonbady no gwain grab dem outa mi han.
Mi Faada,
weh gi mi di shiip dem,
muo grieta an evrybady els,
ahn nonbady no gwain grab dem outa fi him han niida.
Mii ahn di Faada dah wan.”
Den di Jewish liida dem pik op rak fi trai fi lik dong Jesus agen,
bot ihn tel dem,
“Ah shuo unu plenty gud ting weh di Faada gi mi di powa fi du.
Dah wish wan a demde unu gwain lik mi dong fah?”
Dehn ansa im seh,
“Dah no fi eny a di gud tingz wi waahn lik yo dong fah.
Dah bikaaz yo insolt God;
yuu weh dah ongl hyuuman,
deh seh yuu dah God!”
Jesus ansa dem seh,
“Ih rait dong iina unu uon Skriptyo seh God seh,
‘Unu dah gad,’
no chruut?
Ahn unu nuo seh wi kyaahn chienj weh God Wod seh.
So,
if ihn seh dem pipl dah gad —di siem wan dem weh God mesij kom tu—
den wai unu deh seh Ai dah di Wan,
weh di Faada chuuz out ahn sen iina disa worl,
insolt im,
wen Ah seh ‘Ah dah fi him Son,’
den?
If Ah no deh du weh mi Faada waahn mi fi du,
no biliiv mi den.
Bot if Ah deh du di tingz dem weh mi Faada waahn Ah fi du,
iivn if unu no biliiv mii,
den biliiv di mirakl dem weh unu si,
so unu kyan nuo ahn andastan seh di Faada deh iina mii,
ahn mii deh iina di Faada.”
Den,
dehn trai fi grab Jesus agen,
bot ihn get-weh.
So Jesus gaan,
gaan kraas Jordan riva agen tu di plies weh paat John di Baptist wende baptaiz pipl fos.
Ahn ihn stie deh.
Den plenty pipl kom deh tu im,
ahn dehn wende seh,
“John neva du non mirakl,
bot evryting weh ihn wehn seh bout dis man yah dah wehn chruut.”
Ahn plenty pipl staat chros iina Jesus rait dehso.